kardosdrur/scandi-wiki huggingface dataset:
Flora på Simi

Floraen på Simi, der er en græsk ø i  Dodekaneserne tæt på Tyrkiet, er stærkt præget af menneskers virke gennem mindst 3.000 år. De oprindelige skove med Calabrisk Fyr, Kermes-Eg, Oliventræ, Johannesbrød og Græsk Ene er for længst fældet, og jordlaget er udpint eller vasket i havet. De gentagne skovbrande og gedeholdet på øen har forhindret nyopvækst af træer i større målestok, og de nævnte arter ses kun på meget stejle steder, hvor gederne ikke kan nå de unge planter. I stedet er øen præget af dværgbuskheder, de såkaldte frygana, som er en variant af de garriguer, der opstår under tilsvarende betingelser i det vestlige middelhavsområde.

De mest udbredte planter i frygana'en er arter, som er stikkende, giftige eller ildesmagende. Disse træk betyder, at de bliver undgået af gederne, og de får derfor gode muligheder for at brede sig. Da de samme planter desuden er forsynet med meget omfattende og dybtgående rodnet, kan de klare de lange tørkeperioder i sommertiden og de voldsomme regnskyl om vinteren.

Dværgbusksamfundet på Symi omfatter først og fremmest følgende arter: 
 Almindelig Løvehale (Phlomis fruticosa), 
 Almindelig Tidselkugle (Echinops sphaerocephalus), 
 Bleg Tandbæger (Ballota acetabulosa), 
 Buskbibernelle (Sarcopoterium spinosum), 
 Calabrisk Fyr (Pinus brutia), 
 Coridothymus capitatus (en art i Læbeblomst-familien, tæt beslægtet med Timian), 
 Erica manipuliflora (en art af Lyng), 
 Euphorbia acanthothamnos (en art af Vortemælk), 
 Genista acanthoclada (en art af Visse), 
 Globularia alypum (en art af Kugleblomst), 
 Hypericum empetrifolium (en art af Perikon), 
 Høst-Affodil (Asphodelus aestivus), 
 Håret Torngyvel (Calicotome villosa), 
 Kermes-Eg (Quercus coccifera), 
 Lyserød Soløjetræ (Cistus incanus ssp. creticus), 
 Mastikstræ (Pistacia lentiscus), 
 Salviebladet Soløjetræ (Cistus salviifolius), 
 Satureja thymbra (en art af Sar), 
 Skarpbladet Asparges (Asparagus acutifolius), 
 Småblomstret Soløjetræ (Cistus parviflorus), 
 Strandløg (Drimia maritima), 
 Trelappet Salvie (Salvia fruticosa) 
 Verbascum sinuatum (en art af Kongelys).

Desuden findes en lang række løgvækster og græsser, som mest kan ses månederne april og maj.

Galleri 

Floraen på Simi
Rasmus Ingemann

Rasmus Ingemann (født 4. april 1983) er en dansk fodboldspiller, der spiller for Brabrand IF.

Ingemann spiller forsvarer. Han har spillet for Hobro IK fra 2004 til 2016 og inden da spillet i NUGF Viborg og Viborg FF.

Karriere

Hobro IK 
Den 19. december 2012 skrev han under på en etårig forlængelse af sin kontrakt med Hobro IK, der i december 2013 igen blev forlænget frem til sommeren 2015. Ingeman var ansat på fuld tid i Hobro IK, da han også arbejdede i klubbens administration.

Den 5. december 2015 blev der offentliggjort, at Ingemann forlod klubben ved afslutningen af sæsonen for at opnå mere spilletid.

Brabrand IF 
Den 1. februar 2016 blev det offentliggjort, at Ingemann skiftede til Brabrand IF.

Referencer

Eksterne henvisninger 
 Hikfodbold.dk: Rasmus Ingemann, hentet 4. november 2014 
 Bold.dk, 19. december 2012

Fodboldspillere fra Danmark
Fodboldspillere fra Viborg FF
Fodboldspillere fra Hobro IK
Fodboldspillere fra Brabrand IF
1. division i ishockey 1977-78

1. division i ishockey 1977-78 var den 18. sæson i 1. division i ishockey, og det var samtidig turneringen om det 21. DM i ishockey. Mesterskabet blev arrangeret af Dansk Ishockey Union, og siden den foregående sæson var ligaen blevet reduceret fra 10 til 8 hold. De otte hold spillede en firdobbelt-turnering alle-mod-alle, hvilket gav 28 kampe til hvert hold.

Mesterskabet blev vundet af Rødovre Skøjte & Ishockey Klub, som dermed vandt DM-titlen for første gang. Indtil da havde klubbens bedste resultater været fjerdepladserne opnået i 1967, 1969, 1970 og 1976. Sølvmedaljerne gik til KSF, og dermed vandt det indtil da mest dominerede danske klubhold DM-medaljer for hidtil sidste gang. Vojens IK satte sig på bronzemedaljerne, og det var første gang siden 1971 at der var medaljer til sønderjyderne.

Resultater og stillinger 

De otte hold spillede en firdobbelt-turnering alle-mod-alle, hvilket gav 28 kampe til hvert hold.

Holdet der sluttede på sidstepladsen, Gladsaxe SF, rykkede ned i 2. division efter 15 sæsoner i 1. division, og de blev erstattet af Frederikshavn IK, som rykkede op fra 2. division.

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 Michael Søvsø, Per Jessen: Vojens på isen – en krønike om et ishockeyhold (2008)
 EliteProspects - DENMARK TEAM STANDINGS 1977 - 1978  
 Hockey Archives - Championnat du Danemark 1977/78

Noter 

1977-78
Sæsoner i Superisligaen
Ishockey i 1977
Ishockey i 1978
2. division i ishockey 1977-78

2. division i ishockey 1977-78 var turneringen på niveau 2 i dansk ishockey i sæsonen 1977-78. Det var den 18. sæson af 2. division og den havde deltagelse af otte hold, der spillede en firedobbelt-turnering alle-mod-alle, hvilket gav 28 kampe til hvert hold. Holdene spillede om én oprykningsplads til 1. division i 1978-79.

Turneringen blev vundet af Frederikshavn IK, som vandt 2. division for tredje sæson i træk og fjerde gang i alt, og som dermed rykkede op i 1. division for første gang siden 1974.

Resultater og stillinger 

De otte deltagende hold spillede en firedobbelt-turnering alle-mod-alle.

Se også 
 1. division i ishockey 1977-78

Kilder / eksterne henvisninger 
 HVEM HVAD HVOR 1979
 Hockey Archives - Championnat du Danemark 1977/78

Noter 

1977-78
Ishockey i 1977
Ishockey i 1978
Bevisførelsesbyrde

Bevisførelsesbyrde eller den falske bevisbyrde betegner den forpligtelse, der består i, at parten må føre beviser frem for sin opfattelse, hvis parten vil opnå, at opfattelsen lægges til grund. Indebærer en slags pligt til at fremkomme med oplysninger/beviser til støtte for partens opfattelse af faktum for derved at undgå en negativ bedømmelse af faktum. Det er den negative bevisbedømmelse, der er sanktionen for pligtens tilsidesættelse. Bevisbyrden påhviler derfor ikke altid den samme part, som har bevisførelsesbyrden.

Populært sagt og for at benytte en tennisanalogi: Bevisbyrden er et udtryk for hvem, der starter med bolden, mens bevisførelsesbyrden er et udtryk for hvem, der har bolden på et givent tidspunkt.

Se også 
 Bevisbyrde
 Omvendt bevisbyrde
 Delt bevisbyrde

Kilder 

Jura
Retsvæsen
Retsvidenskab
Juridiske begreber
Delt bevisbyrde

Delt bevisbyrde indebærer, at en part, der anser sig for krænket, kun skal påvise faktiske omstændigheder, der giver anledning til at formode, at der er sket en krænkelse. Hvis parten kan det, vender bevisbyrden, hvorefter det er modparten, der skal bevise, at der ikke er sket nogen krænkelse. Fænomenet eksisterer bl.a. indenfor arbejdsretten, hvor bevisbyrden således fordeles mellem medarbejder og arbejdsgiver, dog er tyngden i praksis hovedsageligt placeret hos arbejdsgiver.
Den delte bevisbyrde gælder bl.a. i sager efter forskelsbehandlingsloven samt i sager efter ligebehandlingsloven, hvor der ikke er omvendt bevisbyrde.

Se også
 Bevisbyrde
 Omvendt bevisbyrde
 Bevisførelsesbyrde

Juridiske begreber
1. division i ishockey 1978-79

1. division i ishockey 1978-79 var den 19. sæson i 1. division i ishockey, og det var samtidig turneringen om det 22. DM i ishockey. Mesterskabet blev arrangeret af Dansk Ishockey Union og hadvde deltagelse af otte hold, der spillede en firdobbelt-turnering alle-mod-alle, hvilket gav 28 kampe til hvert hold.

Mesterskabet blev vundet af Vojens Ishockey Klub, som dermed vandt DM-titlen for første gang. Indtil da havde klubbens bedste resultater været bronzemedaljerne opnået i 1969, 1971 og 1978. Sølvmedaljerne gik til de forsvarende mestre fra Rødovre SIK, mens AaB satte sig på bronzemedaljerne.

Resultater og stillinger 

De otte hold spillede en firdobbelt-turnering alle-mod-alle, hvilket gav 28 kampe til hvert hold.

Holdet der sluttede på sidstepladsen, Frederikshavn IK, rykkede efter blot én sæson i 1. division ned i 2. division, og de blev erstattet af Hvidovre IK, som rykkede op fra 2. division.

Kilder / eksterne henvisninger 
 Michael Søvsø: Fra pionerånd til verdensklasse – Danmarks Ishockey Union i 60 år (2009)
 Michael Søvsø, Per Jessen: Vojens på isen – en krønike om et ishockeyhold (2008)
 EliteProspects - DENMARK TEAM STANDINGS 1978 - 1979  
 EliteProspects - 1978-79 Denmark Player Stats  
 EliteProspects - Hockey Awards and Achievements - Danish League Player of the Year

Noter 

1978-79
Sæsoner i Superisligaen
Ishockey i 1978
Ishockey i 1979
Bad Iburg

Bad Iburg  er en by og kommune i det nordvestlige Tyskland med godt 10.500 indbyggere (2013), beliggende i den sydvestlige del af Landkreis Osnabrück. Denne landkreis ligger i delstaten Niedersachsen.
Over byen troner Iburg Slot der tidligere var Benediktinerkloster og over syv århundreder var residens for biskopperne i Bispedømmet Osnabrück.

Bad Iburg hørte til det Westfaliske Hanseforbund og har siden 1980 været medlem af Neue Hanse.

Geografi 
Den nordlige del af kommunen Bad Iburg er beliggende i Teutoburger Wald, og kommunen er en af de skovrigeste i den vestlige del af Niedersachsen. Højeste punkt er Dörenberg (331,2 moh.) længst mod nord. Øst for byen ligger området Freeden med Großen Freeden (269 moh.) og Kleinen Freeden (200 moh.). Et område på 224 hektar af Freeden har siden 2002 været naturbeskyttelsesområde (Naturschutzgebiet) og er en del af Natura 2000-område Teutoburger Wald, Kleiner Berg.

I nærheden ligger også Hohnsberg (241,9 moh.), hvor vandløbet Düte, der er et tilløb til Hase har sit udspring. Bjergene er siden det 19. århundrede blevet geologisk udforsket, og der er fundet fossiler Farnwedel-forsteningen Zamites iburgensis Hosius u. v. d. Marck og muslingefossilet Pinna iburgensis Weerth.

En del af kommunen er beliggende på højdedraget Limberg (194,3 moh.), på hvilket Zeppeliner LZ 7 „Deutschland“  styrtede ned. Nordvest for selve byen ligger Urberg (213 moh.), hvor der fra 1964 til 1998 lå et katolsk mødrehjem . Der er i det 19. og 20. århundrede blevet udvundet kalksten fra flere bjerge i kommunen, f.eks. Hagenberg (139,2 moh.) og Langenberg (206 moh.).

Den sydlige del af kommunen grænser op til den historiske region Münsterland. I statsskoven Palsterkamp ved Glane dannes ved sammen
løbet af Kohlbach og Fredenbach floden Glane, der her dog kun har navnet Glaner Bach.

Nabokommuner 
Bad Iburg grænser mod nord op til Hagen am Teutoburger Wald og Georgsmarienhütte, mod øst til Hilter am Teutoburger Wald, mod syd til Bad Laer og Glandorf og mod vest til Lienen i Kreis Steinfurt i delstaten Nordrhein-Westfalen.

Inddeling 
I kommunen ligger, ud over Bad Iburg, kommunedelene og bebyggelserne:
 Glane
 Ostenfelde
 Sentrup
 Visbeck

Eksterne kilder/henvisninger 

 Byens websted

Byer i Kreis Osnabrück
Kommuner i Niedersachsen
Hanse
Bøvling Klit

Bøvling Klit eller Nordre Torsmindetange er en  knap 8 km lang smal landtange nord for Thorsminde, der adskiller den nordlige del af Nissum Fjord,  Bøvling Fjord, fra Nordsøen. Tangen, der  er mellem ca. 200 og 1000 meter bred og 6-7 m høj, består af  stranden, et smalt klit/dige, der konstant må holdes vedlige for at hindre havet i at bryde igennem til fjorden,  og strandenge  ind mod fjorden.

Bøvling Klit  er en del af Natura 2000-område nr. 65 Nissum Fjord og indgår i en naturfredning fra  1984, der omfatter arealer nord og syd for Torsminde på ca. 655 ha.. Fredningen tilsigter at beskytte områdets fugleliv og blev etableret for at standse landvindingsprojekter i Bøvling Fjord 

Fugleværnsfonden erhvervede i 1979  6,5 hektar som indgår i den fællesgræsning, der er etableret ved Bøvling Klit.

Eksterne kilder/henvisninger 

 Om naturplanen på Naturstyrelsens websider
 Fuglereservat Bøvling Klit på  fuglevaernsfonden.dk

Lokaliteter i Lemvig Kommune
Fredede arealer i Danmark
Mitsubishi Space Gear

Mitsubishi Space Gear var en minibus eller varebil fra Mitsubishi Motors, som også kunne leveres med firehjulstræk. Platformen til den firehjulstrukne version var hentet fra Mitsubishi Pajero. Modellen var baseret på fjerde generation af den japanske Mitsubishi Delica. Delica havde hidtil heddet Mitsubishi L300 i Europa, hvor luksusbusudgaven med panoramatag af L300 (som i Japan havde heddet Space Gear lang tid i forvejen) samt minibus- og varebilsmodellerne fortsat blev bygget parallelt med Space Gear frem til 1998.

Space Gear kom til Europa i 1994 som en luksuriøst udstyret varebil, men fandtes i starten kun med 2,0-liters benzinmotor. Først senere fulgte en større benzinmotor på 2,4 liter og en dieselmotor med 73 kW (99 hk) fra den tidssvarende Mitsubishi Pajero. Kabinen havde plant gulv, hvorpå sæderne kunne monteres variabelt. Bilen havde separat justerbart varmeanlæg til passagerkabinen, elektrisk skydetag, samt elektriske jalousier til de fire i taget monterede panoramaruder. Hvor to airbags var standard fra starten, var ABS-bremser kun standardudstyr i dieseludgaven. V6-motoren på 3,0 liter, som var udstyret med automatgearkasse, blev ikke importeret til Danmark. Først i 1998 kom med L400 som kassevogn og minibus den egentlige efterfølger for L300 på markedet med 2,5-liters turbodieselmotoren, dog neddroslet til 64 kW (87 hk).

Hyundai H-1 var næsten identisk, men udstyret med en mere moderne motor.

På grund af den udeblivende succes blev importen af L400 allerede indstillet igen i 2001, mens Space Gear fortsat blev importeret frem til 2003. Begge modeller fik i Europa ingen efterfølger. De blev dog produceret frem til 2006 og herefter afløst af Delica D:6.

Tekniske data

Litteratur 
 Automobil Revue. Katalog 2000 (på tysk og fransk).
 Mitsubishi Space Gear/L400 instruktionsbog. Mitsubishi Motors Corporation, 1999. OWCG00E2 (på tysk).

Eksterne henvisninger 

Space Gear
Varebiler
Minibusser
Baghjulstrukne biler
Biler introduceret i 1994
Biler fra 1990'erne
Biler fra 2000'erne
Martin Nørgaard

Martin Nørgaard (født 1990) er en dansk stand-up-komiker fra København, der debuterede som 18-årig. I 2010 fik han tredjepladsen til DM i stand-up-comedy, som blev afholdt i Vega i København.

Han har turneret med one-man shows i både 2017 og 2019.

Karriere 
Han fik sin comedydebut som 18-årig. I 2010 blev han nummer 3 ved DM i stand-up-comedy.

Han var opvarmer for Linda P til hendes show Linda P.. og mig i 2011.
I september 2012 startede han en podcast med ven og kollega Elias Ehlers, som senere fik navnet Det Dystre Skæg. Han har også medvirket i flere afsnit af Fup i farvandet med Morten Wichmann og Mikkel Malmberg.

I 2013 lavede han showet 20 ting der er galt i Danmark sammen med Anders Stjernholm, som de optrådte med i Huset i Magstræde.
Under Zulu Comedy Festival i 2013 optog han sit første one-man show kaldet Én time på Huset, som han efterfølgende lagde ud gratis på internettet.

I 2014 modtog han "Garmins Talentpris" til Zulu Comedy Galla. Med prisen fulgte 100.000 kr. Året efter optrådte han til samme show, hvilket var en del af præmien. I efteråret 2013  fik han et program på TV 2 Zulu kaldet Nørgaards Netfix, der minder lidt om programmet Dybvaaaaad! med komikerkollegaen Tobias Dybvad. I programmet laver Nørgaard stand-up om videoer på YouTube, kendte menneskers tweets og folks facebookopdateringer, og der er også fremstillet en parodi på traileren til filmen Fifty Shades of Grey med Lars Løkke Rasmussen og Helle Thorning Schmidt. Mikkel Rask og Elias Ehlers er medforfattere på programmets første sæson. Han har deltaget i Comedy Aid i 2014, 2015 og 2016. Anden sæson af Nørgaards netfix havde premiere den 9. april 2015. Denne gang med Morten Wichmann som hovedforfatter og komiker Mikkel Klint Thorius er medforfatter sammen med komikerkollega Ane Høgsberg, som også dannede redaktionen til sæson 3.

Han turnerede med sit første one-man show, Indebrændt, i 2017. Han medvirkede i showet Rage Against the Mainstream sammen med Torben Chris, Michael Schøt og Morten Wichmann. I 2019 havde han sit andet one-man show kaldet Hygge.

I 2022 medvirkede han i Fuhlendorff og de skøre riddere, hvor han sammen med Natasha Brock blev sendt på en mission af Christian Fuhlendorff for at finde ud af, hvad der er galt med borgmesteren i en fantasy middelalderby.

Privatliv 
Han er gift med komikeren Sofie Flykt, og sammen har de to børn. De har også lavet podcasten Det værste Par (tidligere Et Ægte Par), hvor de taler om deres parforhold.

Referencer

Eksterne henvisninger 
 
 Nørgaards hjemmeside

Komikere fra Danmark
Standupkomikere fra Danmark
Personer fra Holstebro
Podcastere fra Danmark
Scleria annularis

Scleria annularis er en halvgræsart, som først blev beskrevet af Ernst Gottlieb von Steudel. Scleria annularis, som forekommer i område fra indiske subkontinent, sydlige Kina, Ny Guinea og det nordlige Australien, indgår i slægten Scleria. Ingen underarter er anført i Catalogue of Life.

Kilder 

Halvgræs-familien
Frode Steinicke

Frode Steinicke (født 11. maj 1953 i Silkeborg) er en dansk billedhugger.

Frode Steinicke har været privat elev hos billedhuggeren Hans Jørgen Nicolaisen, men er i akademisk forstand autodidakt. Frode Steinicke debuterede som billedhugger 1987.
                                                                                       
Frode Steinicke begyndte sit skulpturarbejde med udgangspunkt i den skulpturelle arv omkring krop og draperi. Senere har han udviklet sit arbejde i retning af konstruktivisme og streng minimalisme.

Frode Steinicke har arbejdet med flere plads- og skulpturudsmykninger, og flere af Steinickes skulpturer har fundet plads i det offentlige rum og i større industrivirksomheder. Blandt andet den stedspecifikke rumudsmykning med High Five-skulpturen og furnituren Penta Plinten på Norups Plads 2008, Silkeborg.

Legater 
 Bogstavlegatet 2005. Indstiftet af billedkunstner Poul Pedersen, Paris.

Referencer

Eksterne henvisninger 
 Steinickes hjemmeside 
 

Billedhuggere fra Danmark
Justinas Basinskas

Justinas Basinskas (født 22. januar 1923 i Trakiske, død 9. oktober 2003 i Vilnius, Litauen) var en litauisk komponist og lærer.
Basinskas studerede komposition på Litauisk Musikakademi hos Julius Juzeliunas, og underviste på Vilnius Universitet.

Han har skrevet 8 symfonier, orkesterværker, balletmusik, kammermusik, korværker, solostykker etc.

Udvalgte værker  

 Symfoni nr. 1 (1955) - for orkester
 Symfoni nr. 2 (1966) - for orkester
 Symfoni nr. 3 (1970) - for orkester
 Symfoni nr. 4 "Klokkerne" (1973) - for orkester
 Symfoni nr. 5 "Eksistens: livets Symfoni" (1977) - for orkester
 Symfoni nr. 6 "Klagesymfonien" (1979) - for orkester
 Symfoni nr. 7  "I hvirvelstrømmen" (1983) - for orkester
 Symfoni nr. 8 "Kaldet fra Jorden" (1986) - for orkester
 Kammersymfoni (1984) - for strygeorkester

Eksterne kilder/henvisninger 

 Om Justinas Basinskas  på musicweb-international.com 

Komponister fra Litauen
Lærere
Vytautas Bacevicius

Vytautas Bacevicius (9. september 1905 i Lodz, Polen - 15. januar 1970 i New York, USA) var en polsk emigreret litauisk komponist, pianist og lærer.

Bacevicius som er i familie med komponisten Grazyna Bacewicz, studerede komposition på Lodz Musikakademi hos bl.a. Kazimierz Sikorski. Han emigrerede til Kaunas i Litauen (1926), og studerede så i Paris hos Nikolaj Tjerepnin (1927).

Bacevisius tog tilbage til Litauen (1928), og slog sig ned som freelancekomponist, pianist og lærer. Han emigrerede derefter til USA (1939), grundet den tyske indtagelse af Litauen under  2. verdenskrig.

Han har skrevet seks symfonier, orkesterværker, operaer, fire klaverkoncerter, balletmusik, kammermusik etc.

Udvalgte værker 

 Symfoni nr. 1 (1926) - for orkester
 Symfoni nr. 2 "Krigssymfoni" (1940) - for orkester
 Symfoni nr. 3 (1944) - for orkester
 Symfoni nr. 4 (1953) - for orkester
 Symfoni nr. 5 (1956) - for orkester
 Symfoni nr. 6 "Kosmisk" (1960) - for orkester
 Klaverkoncert nr. 1 (1929) - for klaver og orkester 
 Klaverkoncert nr. 2 (1933) - for klaver og orkester
 Klaverkoncert nr. 3 (1962) - for klaver og orkester 
 Klaverkoncert nr. 4 (1966) - for klaver og orkester 
 Violinkoncert (1951) - for violin og orkester

Eksterne kilder/henvisninger 

  om Vytautas Bacevicius  på musicweb-international.com  
 Værkfortegnelse

Komponister fra Litauen
Komponister fra Polen
Komponister fra USA
Pianister fra Polen
Lærere
Pianister fra USA
2. division i ishockey 1978-79

2. division i ishockey 1978-79 var turneringen på niveau 2 i dansk ishockey i sæsonen 1978-79, og den havde deltagelse af syv hold, der spillede en firdobbelt-turnering alle-mod-alle, hvilket gav 24 kampe til hvert hold. Holdene spillede om én oprykningsplads til 1. division i 1979-80.

Turneringen blev vundet af Hvidovre IK, som dermed rykkede op i 1. division igen efter blot to sæsoner i 2. division.

Resultater og stillinger 

De syv deltagende hold spillede en firdobbelt-turnering alle-mod-alle.

Kilder / eksterne henvisninger 
 Politiken, 26. februar 1979

Noter 

1978-79
Ishockey i 1978
Ishockey i 1979
Peder Moos

Peder Moos (27. januar 1906, Sønderborg – 1. april 1991 i Bredebro, Tønder) var en dansk møbeldesigner og snedker, som selv byggede næsten alle sine møbler. 

Peder Moos gik på Askov Højskole, inden han kom i lære som snedker, først i Jylland, senere i København. Fra 1926 til 1929 arbejdede han i Paris, Génève og Lausanne. I 1935 åbnede han møbelsnedkeri i Bredgade i København, som han drev i 20 år. Han tog timer på Kunstakademiet, hvor han læste hos Einar Utzon-Franck og Kaare Klint.

Moos designede en seng, der kunne skubbes ind og ud af hans vindue, så han kunne sove ude i den friske luft. Han havde nogle meget specielle arbejdsmetoder, hvor han selv fandt det træ, han skulle bruge og byggede møblerne, inden han lavede tegningerne. Hans møbler, der blev udført efter ordre, var særdeles specielle og elegante. Hans stil kan godt henlede tanken på Art Nouveau, men den er helt hans egen. Han arbejdede næsten udelukkende i træ og sleb hvert stykke mange gange med meget fint sandpapir og vaskede dem ned hver gang. Dette resulterede i en eksklusiv finish. I stedet for søm og skruer benyttede han dyvler og kiler i andre træsorter, hvilket skabte en særlig effekt, næsten som intarsia. Indtil 2014 antog man, at han kun havde skabt omkring 40 møbler, men så kontaktede det franske auktionshus Piasa hans familie, og det viste sig, at de havde yderligere 60 originale og hidtil ukendte møbler, som i september 2014 blev solgt på auktion til særdeles høje priser. Også i Danmark opnår hans møbler høje priser, når de en sjælden gang kommer på auktion.

Bortset fra et rullebord og et trekantet sofabord produceret hos Fritz Hansen, skabte Moos alle sine møbler selv. Hvis kunderne spurgte ham, hvad det ville koste, svarede han typisk: Hvis vi skal tænke på penge, bliver resultatet ikke så godt, som det burde. Lad os se, hvordan det går. Hvis du synes, det er for dyrt, så beholder jeg det og sælger det til nogen andre. Det skete mere end én gang, at kunder der først var gået, fordi de fandt et møbel for dyrt, vendte tilbage nogle uger senere og købte det alligevel.

I 1956 flyttede Moos til Fyn, hvor han underviste på Den danske Husflidshøjskole i Kerteminde. Han åbnede et værksted i Bredebro i Sønderjylland i 1962. Hans møbler har været udstillet i Stockholm, Haag og på MoMA i New York.

Litteratur 
 pedermoos. Teknologisk Instituts Forlag, 1988.

Referencer 

Møbelarkitekter fra Danmark
Personer fra Sønderborg